
Pakuotės lapelis: informacija vartotojui

Naitovan 500 mg/20 mg modifikuoto atpalaidavimo tabletės
naproksenas/ezomeprazolas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Naitovan ir kam jis vartojamas
2.	Kas žinotina prieš vartojant Naitovan
3.	Kaip vartoti Naitovan
4.	Galimas šalutinis poveikis
5.	Kaip laikyti Naitovan
6.	Pakuotės turinys ir kita informacija

1.	Kas yra Naitovan ir kam jis vartojamas

Kas yra Naitovan
Naitovan sudėtyje yra du skirtingi vaistai, vadinami naproksenu ir ezomeprazolu. Abu jie veikia skirtingai. 
· Naproksenas priklauso nesteroidinių vaistų nuo uždegimo (NVNU) grupei. Jis malšina skausmą ir slopina uždegimą.
· Ezomeprazolas priklauso protonų siurblio inhibitoriais vadinamų vaistų grupei. Jis mažina rūgšties kiekį skrandyje.
Ezomeprazolas padeda sumažinti opų ir skrandžio sutrikimų išsivystymo riziką pacientams, kuriems reikia vartoti NVNU.

Kam vartojamas Naitovan
Naitovan vartojamas šių ligų simptomams palengvinti suaugusiesiems:
· osteoartrito;
· reumatoidinio artrito;
· ankilozinio spondilito.

Naitovan padeda malšinti skausmą, sumažinti patinimą, paraudimą ir karštį (uždegimą).

Šio vaisto skiriama tais atvejais, kai manoma, kad mažesnė NVNU dozė neturėtų numalšinti skausmo ir yra skrandžio ar pradinės plonosios žarnos dalies (dvylikapirštės žarnos) opos rizika vartojant NVNU.


2.	Kas žinotina prieš vartojant Naitovan

Naitovan vartoti draudžiama:
· jeigu yra alergija (padidėjęs jautrumas) naproksenui;
· jeigu yra alergija ezomeprazolui arba kitiems protonų siurblio inhibitoriams;
· jeigu yra alergija bet kuriai pagalbinei šio vaisto medžiagai (jos išvardytos 6 skyriuje);
· jeigu vartojate vaisto, vadinamo atazanaviru arba nelfinaviru (jų skiriama ŽIV infekcijai gydyti);
· jeigu acetilsalicilo rūgštis (aspirinas), naproksenas arba kitas NVNU (pvz., ibuprofenas, diklofenakas) arba ciklooksigenazės-2 (COX-2) inhibitorius (pvz., celekoksibas, etorikoksibas) buvo sukėlęs astmos (švokštimo) priepuolį arba alerginę reakciją, pvz., niežulį arba odos bėrimą (dilgėlinę);
· paskutinius 3 nėštumo mėnesius;
· jeigu Jums yra sunkių kepenų, inkstų arba širdies sutrikimų;
· jeigu Jūs turite skrandžio arba žarnų opą;
· jeigu Jums yra bet koks kraujavimo sutrikimas arba Jums pasireiškė stiprus ir netikėtas kraujavimas;
· jeigu Jums kada nors po Naitovan ar kitų susijusių vaistų vartojimo yra pasireiškęs sunkus odos bėrimas ar lupimasis, pūslėtumas ir (arba) burnos opos.

Nevartokite Naitovan, jeigu Jums tinka kuris nors iš pirmiau išvardytų sutrikimų. Jeigu dėl to abejojate, prieš pradėdami vartoti Naitovan pasitarkite su gydytoju arba vaistininku.

Įspėjimai ir atsargumo priemonės
Pasitarkite su gydytoju arba vaistininku prieš pradėdami vartoti Naitovan.

Naitovan gali maskuoti kitų ligų simptomus, todėl negalima vartoti šio vaisto ir būtina nedelsiant pasitarti su gydytoju, jeigu prieš pradedant jo vartoti arba vartojimo metu pasireiškia kuris nors iš toliau išvardytų sutrikimų:
· be priežasties mažėja kūno svoris arba sutrinka rijimas;
· pradedate vemti maistu arba krauju;
· tuštinatės juodomis arba su kraujo dėmėmis išmatomis.
Jeigu Jums yra kuris nors iš išvardytų sutrikimų arba dėl to abejojate, tai, prieš pradėdami vartoti šio vaisto, pasitarkite su gydytoju arba vaistininku.

Prieš pradėdami vartoti šio vaisto pasitarkite su savo gydytoju ar vaistininku, jeigu:
· Jūs sergate žarnų uždegimu (Krono (Crohn) liga arba opiniu kolitu);
· Jums yra kokių nors kepenų ar inkstų sutrikimų arba esate senyvo amžiaus;
· vartojate kitų vaistų, pvz., geriamųjų kortikosteroidų, varfarino, klopidogrelio, selektyvių serotonino reabsorbcijos inhibitorių (SSRI), acetilsalicilo rūgšties (aspirino) arba NVNU, įskaitant ciklooksigenazės‑2 inhibitorius (žr. skyrių „Kiti vaistai ir Naitovan“);
· Jums kada nors pasireiškė odos reakcija po gydymo vaistu, panašiu į ezomeprazolą (jis yra Naitovan sudėtinė dalis), kuriuo mažinamas skrandžio rūgštingumas;
· Jums bus atliekamas specialus kraujo tyrimas (dėl chromogranino A).

Jeigu Jums tinka kuris nors iš ankščiau išvardytų būklių arba dėl to abejojate, prieš pradėdami vartoti šio vaisto pasitarkite su gydytoju arba vaistininku.

Jeigu anksčiau sirgote skrandžio opa arba buvo kraujavimas, apie tai pasakykite gydytojui. Jūsų gydytojas paprašys pranešti jam apie Jums pasireiškusį bet kokį neįprastą simptomą, susijusį su skrandžiu (pvz., skausmą).

Tokie vaistai kaip Naitovan gali būti susiję su nežymiu širdies priepuolio (miokardo infarkto) ar insulto rizikos padidėjimu. Bet kokia rizika labiau tikėtina vartojant dideles dozes ir ilgalaikio gydymo metu. Neviršykite rekomenduojamos dozės ir gydymo trukmės.

Naitovan sudėtyje yra NVNU naprokseno. Kad sumažinti šalutinio poveikio riziką naprokseno, kaip ir visų NVNU, turi būti vartojama mažiausia veiksminga dozė trumpiausią laiką. Todėl Jūsų gydytojas reguliariai įvertins, ar Naitovan Jums vis dar tinka.

Naitovan netinka greitam ūmaus skausmo malšinimui, nes turi praeiti keletas valandų, kol skausmą malšinanti medžiaga naproksenas patenka į Jūsų kraują.

Be to, prieš pradėdami vartoti šio vaisto, pasitarkite su gydytoju, jeigu yra bet kokių širdies sutrikimų, buvo ištikęs insultas arba manote, kad Jums gali būti padidėjusi šių sutrikimų rizika. Šių sutrikimų rizika gali būti didesnė, jeigu:
· yra padidėjęs kraujospūdis;
· yra kraujotakos arba kraujo krešėjimo sutrikimų;
· sergate cukriniu diabetu;
· padidėjusi cholesterolio koncentracija Jūsų kraujyje;
· rūkote.

Vartojant protonų siurblio inhibitoriaus (jo yra Naitovan sudėtyje), ypač ilgiau kaip vienerius metus, gali nežymiai padidėti šlaunikaulio, riešo ir stuburo lūžių rizika. Jeigu Jums yra osteoporozė arba vartojate kortikosteroidų, kurie taip pat gali padidinti osteoporozės riziką, apie tai pasakykite savo gydytojui.

Šis vaistas gali turėti įtakos tam, kaip Jūsų organizmas įsisavina vitaminą B12, ypač jei Jums reikia jį vartoti ilgą laiką. Kreipkitės į gydytoją, jei pastebėjote bet kurį iš šių simptomų, kurie gali rodyti mažą vitamino B12 kiekį: 
· didelis nuovargis ar energijos stoka; 
· badymo adatomis ir smeigtukais pojūtis;
· skausmingas ar paraudęs liežuvis, burnos opos;
· raumenų silpnumas; 
· sutrikęs regėjimas; 
· atminties sutrikimai, sumišimas, depresija. 

Jeigu Jums išbertų odą, ypač saulės apšviestose vietose, kuo skubiau pasakykite apie tai savo gydytojui, kadangi Jums gali tekti nutraukti gydymą Naitovan. Taip pat nepamirškite pasakyti, jeigu Jums pasireiškia bet koks kitas nepageidaujamas poveikis, toks, kaip sąnarių skausmas.

Gauta pranešimų apie su Naitovan vartojimu susijusias sunkias odos reakcijas, įskaitant Stivenso-Džonsono (Stevens-Johnson) sindromą (SDS), toksinę epidermio nekrolizę (TEN), reakciją į vaistą su eozinofilija ir sisteminiais simptomais (DRESS). Nedelsiant nutraukite Naitovan vartojimą ir kreipkitės medicininės pagalbos pastebėjus bet kokių simptomų, susijusių su 4 skyriuje aprašytomis šiomis sunkiomis odos reakcijomis.

Vartojant Naitovan gali pasireikšti inkstų uždegimas. Požymiai ir simptomai gali būti sumažėjęs šlapimo kiekis arba kraujas šlapime ir (arba) padidėjusio jautrumo reakcijos tokios kaip karščiavimas, bėrimas ir sąnarių sustingimas. Apie tokius požymius turite pranešti gydančiam gydytojui.

Vaikams ir paaugliams
Vaikams ir 18 metų arba jaunesniems paaugliams Naitovan vartoti nerekomenduojama.

Kiti vaistai ir Naitovan
Jeigu vartojate ar neseniai vartojote kitų vaistų, įskaitant įsigytus be recepto ir augalinius vaistus, arba dėl to nesate tikri, apie tai pasakykite gydytojui arba vaistininkui. Tai svarbu dėl to, kad Naitovan gali paveikti kai kurių kitų vaistų veiksmingumą, o kai kurie kiti vaistai – Naitovan veiksmingumą.

Nevartokite šio vaisto ir pasakykite gydytojui arba vaistininkui, jeigu vartojate:
· atazanaviro arba nelfinaviro (šių vaistų skiriama ŽIV infekcijai gydyti).

Pasakykite gydytojui arba vaistininkui, jeigu vartojate kurio nors iš šių vaistų:
· acetilsalicilo rūgšties (aspirino) – vaisto, vartojamo skausmui malšinti arba siekiant išvengti kraujo krešulių formavimosi. Jeigu vartojate acetilsalicilo rūgšties (aspirino) mažomis dozėmis, Naitovan vis dar galima vartoti;
· kitų NVNU, įskaitant ciklooksigenazės‑2 inhibitorius;
· tam tikrų kitų vaistų, pvz., ketokonazolo, itrakonazolo, pozakonazolo arba vorikonazolo (vartojamų grybelių sukeltų infekcinių ligų gydymui);
· erlotinibo arba kito tos pačios grupės vaisto nuo vėžio;
· kolestiramino (jo vartojama cholesterolio koncentracijai mažinti);
· klaritromicino (vartojamo infekcinių ligų gydymui);
· chinolonų grupės antibiotikų (vartojamų infekcinių lygų gydymui), pvz., ciprofloksacino arba moksifloksacino;
· diazepamo (vartojamo nerimui šalinti, raumenims atpalaiduoti ir gydant epilepsiją);
· hidantoinų, pvz., fenitoino (vartojamų epilepsijos gydymui); 
· ličio (vartojamo kai kurių rūšių depresijos gydymui);
· metotreksato (vartojamo reumatoidinio artrito, žvynelinės ir vėžio gydymui);
· probenecido (vartojamo podagros gydymui);
· selektyvių serotonino reabsorbcijos inhibitorių (SSRI) (vartojamų didžiosios depresijos ir nerimo sutrikimo gydymui);
· ciklosporino arba takrolimuzo (vaistų, vartojamų imuninėms reakcijoms slopinti);
· digoksino (vartojamo širdies sutrikimų gydymui);
· sulfonilkarbamidų, pvz., glimepirido (geriamųjų vaistų cukraus koncentracijai kraujyje reguliuoti sergant cukriniu diabetu);
· vaistų padidėjusiam kraujospūdžiui mažinti: diuretikų (pvz., furozemido arba hidrochlorotiazido), angiotenziną konvertuojančio fermento inhibitorių (pvz., enalaprilio), angiotenzino II receptorių antagonistų (pvz., losartano) arba beta adrenoblokatorių (pvz., propranololio);
· kortikosteroidų, pvz., hidrokortizono ar prednizolono (vartojamų uždegimui slopinti);
· kraujo krešėjimą slopinančių vaistų, pvz., varfarino, dikumarolio, heparino arba klopidogrelio;
· rifampicino (vartojamo tuberkuliozės gydymui);
· jonažolės (Hypericum perforatum) preparatų (vartojamų lengvos depresijos gydymui);
· cilostazolo (vartojamo prastos kraujotakos sukelto kojų skausmo gydymui).

Jeigu yra kuri nors iš minėtų problemų arba dėl to abejojate, tai prieš pradedant vartoti Naitovan pasitarkite su savo gydytoju arba vaistininku.

Naitovan vartojimas su maistu ir gėrimais
[bookmark: _Hlk176252643]Valgio metu Naitovan vartoti negalima, kadangi maistas gali susilpninti ir (arba) uždelsti Naitovan poveikį. Vartokite šias tabletes likus ne mažiau kaip 30 minučių iki valgio.

Nėštumas, žindymo laikotarpis ir vaisingumas
Jeigu esate nėščia arba žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Nevartokite Naitovan per paskutinius 3 nėštumo mėnesius, nes tai gali pakenkti negimusiam kūdikiui arba sukelti problemų gimdymo metu. Šis vaistas Jūsų negimusiam kūdikiui gali sukelti inkstų ir širdies sutrikimų. Jis gali turėti įtakos Jūsų ir Jūsų kūdikio polinkiui kraujuoti ir pavėlinti gimdymą arba pailginti jo trukmę. Pirmuosius 6 nėštumo mėnesius Naitovan vartoti negalima, nebent tai neabejotinai būtina ir taip patarė gydytojas. Jeigu šiuo laikotarpiu arba tuo metu, kai mėginate pastoti, Jums reikia gydymo šiuo vaistu, reikia vartoti mažiausią jo dozę ir kaip įmanoma trumpiau. Jei po 20 - os nėštumo savaitės Naitovan vartojama daugiau kaip kelias dienas, jis gali sukelti negimusiam kūdikiui inkstų sutrikimų, dėl kurių gali sumažėti vaisiaus vandenų (oligohidramnionas) arba susiaurėti kraujagyslė vaisiaus širdyje (ductus arteriosus). Jeigu gydymą reikia tęsti ilgiau nei kelias dienas, gydytojas gali rekomenduoti atlikti papildomą stebėseną.

Žindymo laikotarpis
Negalima vartoti Naitovan kūdikio žindymo laikotarpiu, kadangi nedidelis šio vaisto kiekis gali patekti į motinos pieną. Taip pat Naitovan nevartokite, jeigu planuojate žindyti kūdikį.

Vaisingumas
Vartojant Naitovan gali būti sunkiau pastoti. Jeigu planuojate pastoti arba Jums sunku pastoti, apie tai pasakykite gydytojui.

Vairavimas ir mechanizmų valdymas
Vartojant Naitovan gali svaigti galva arba matymas tapti neryškus. Taip atsitikus negalima vairuoti, valdyti mechanizmų ar mašinų.

Naitovan sudėtyje yra natrio
Šio vaisto kiekvienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.

Naitovan sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Naitovan

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Šio vaisto vartojimas
· Tabletę reikia nuryti nepažeistą, užgeriant vandeniu. Jos negalima kramtyti, padalyti ar smulkinti. Kad vaistas veiktų tinkamai, yra svarbu tabletę išgerti nepažeistą.
· Vartokite tablečių likus ne mažiau kaip 30 minučių iki valgio. Maistas gali sumažinti Naitovan apsauginį poveikį Jūsų skrandžiui ir žarnynui. Be to, maistas gali gerokai uždelsti skausmo ir uždegimo palengvinimą.
· Jeigu šio vaisto vartojate ilgai (ypač jeigu ilgiau kaip vienerius metus), Jūsų būklę stebės gydytojas.

Kiek vaisto vartoti
· Vartokite po vieną tabletę du kartus per parą tiek laiko, kiek nurodė gydytojas.
· Naitovan yra tiekiamas tik 500 mg / 20 mg stiprumo tabletėmis. Jeigu gydytojas mano, kad tokia dozė Jums netinka, jis gali paskirti kitą gydymą.

Ką daryti pavartojus per didelę Naitovan dozę
Pavartojus per didelę Naitovan dozę, nedelsiant pasitarkite su gydytoju arba vaistininku. Perdozavimo simptomai gali būti letargija, svaigulys, mieguistumas, skausmas ir (arba) diskomfortas viršutinėje pilvo dalyje, rėmuo, nevirškinimas, pykinimas, kepenų sutrikimai (nustatomi pagal kraujo tyrimą), inkstų sutrikimai (jie gali būti sunkūs), padidėjęs rūgšties kiekis kraujyje, sumišimas, vėmimas, kraujavimas iš skrandžio ar žarnų, padidėjęs kraujospūdis, pasunkėjęs kvėpavimas, koma, ūminės alerginės reakcijos (dėl jų gali pasireikšti dusulys, berti odą, patinti veidas ir (arba) gerklė, ištikti kolapsas) ir nekontroliuojami kūno judesiai.

Pamiršus pavartoti Naitovan
· Pamiršus pavartoti dozę, ją išgerkite iš karto prisiminę. Vis dėlto, jeigu jau beveik laikas gerti kitą dozę, užmirštą dozę praleiskite. 
· Negalima vartoti dvigubos dozės (dviejų dozių iš karto) norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	 Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Vartojant šio vaisto gali pasireikšti toliau išvardytas šalutinis poveikis.

Nutraukite Naitovan vartojimą ir nedelsdami kreipkitės į gydytoją, pastebėję bet kurį iš toliau išvardytų sunkių šalutinių poveikių, kadangi Jums gali būti reikalingas skubus medicininis gydymas:
· staiga prasidėjęs švokščiantis kvėpavimas, lūpų, liežuvio, gerklės ar viso kūno tinimas, bėrimas, alpimas ar pasunkėjęs rijimas (sunki alerginė reakcija);
· staiga prasidėjęs sunkaus pobūdžio bėrimas arba odos paraudimas su pūslėmis ar lupimusi, kuris gali pasireikšti po kelių gydymo šiuo vaistu savaičių. Be to, gali atsirasti sunkaus pobūdžio pūslių ir prasidėti kraujavimas lūpose, akyse, burnos ar nosies ertmėje ir lytiniuose organuose. Odos bėrimas gali progresuoti iki sunkaus išplitusio odos pažeidimo (epidermio ir paviršinės gleivinės lupimosi), kurio pasekmės gali būti pavojingos gyvybei. Tai gali būti daugiaformė raudonė, Stivenso-Džonsono (Stevens-Johnson) sindromas, toksinė epidermio nekrolizė. Šie sutrikimai yra labai reti (gali pasireikšti rečiau kaip 1 iš 10 000 asmenų);
· išplitęs bėrimas, aukšta kūno temperatūra ir padidėję limfmazgiai (DRESS sindromas arba padidėjusio jautrumo vaistui sindromas). Šie sutrikimai yra labai reti (gali pasireikšti rečiau kaip 1 iš 10 000 asmenų);
· pageltusi oda ar akių obuoliai, patamsėjęs šlapimas ir nuovargis, kurie gali būti kepenų funkcijos sutrikimo simptomai;
· tokie vaistai kaip Naitovan gali būti susiję su nežymiu miokardo infarkto (širdies priepuolio) ar insulto rizikos padidėjimu. Jų požymiai yra krūtinės skausmas, plintantis į kaklą, pečius ir žemyn kaire ranka, sumišimas, raumenų silpnumas ar aptirpimas, kurie gali apimti tik vieną kūno pusę; 
· tuštinatės juodomis lipniomis išmatomis arba viduriuojate kraujingomis išmatomis;
· vėmalai, kuriuose yra kraujo arba į kavos tirščius panašių tamsių dalelių.

Kiek įmanoma greičiau pasakykite gydytojui, jeigu Jums pasireikštų kuris nors iš toliau išvardytų šalutinių poveikių:
Retais atvejais Naitovan gali paveikti baltąsias kraujo ląsteles ir susilpninti imunitetą.

Jeigu Jums pasireikštų infekcinė liga, kurios simptomai yra karščiavimas ir labai pablogėjusi bendra būklė arba karščiavimas ir lokalios infekcijos simptomai (tokie kaip kaklo, gerklės ar burnos ertmės skausmas arba pasunkėjęs šlapinimasis), kuo skubiau pasitarkite su gydytoju, kad jis galėtų atlikti kraujo tyrimą ir ištirti, ar neišnyko baltosios kraujo ląstelės (t. y. agranulocitozė). Svarbu gydytojui pateikti informaciją apie Jūsų šiuo metu vartojamus vaistus.

Kiti galimi šalutinio poveikio reiškiniai išvardyti toliau.

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· Galvos skausmas.
· Nuovargis.
· Troškulys.
· Bloga nuotaika.
· Oro stoka.
· Padidėjęs prakaitavimas.
· Odos niežulys ir odos bėrimas. 
· Galvos svaigimas (vertigo).
· Raudonos, violetinės dėmės, kraujosruvos (mėlynės) ar bėrimo dėmelės odoje.
· Pykinimas ar vėmimas.
· Juntamas širdies plakimas (palpitacijos).
· Sutrikęs miegas ar miego sutrikimai (nemiga).
· Klausos sutrikimas ar ūžesys.
· Svaigulys, mieguistumas ar galvos sukimosi jausmas.
· Plaštakų, pėdų ir kulkšnių patinimas (edema).
· Burnos ertmės uždegimas.
· Regėjimo sutrikimai.
· Viduriavimas, skrandžio skausmas, rėmuo, nevirškinimas, vidurių užkietėjimas, dujų kaupimasis žarnyne (flatulencija).
· Skrandžio arba pradinės plonosios žarnos dalies (dvylikapirštės žarnos) opa.
· Skrandžio gleivinės uždegimas (gastritas).
· Gerybiniai skrandžio polipai.

Nedažni, reti arba labai reti šalutinio poveikio reiškiniai (gali pasireikšti rečiau kaip 1 iš 100 asmenų arba dar rečiau)
· Skaudanti burna arba burnos opos.
· Regėjimo sutrikimai, pvz., neryškus matymas, konjunktyvitas ar akių skausmas.
· Keisti sapnai.
· Mieguistumas.
· Padidėjęs cukraus (gliukozės) kiekis kraujyje. Jo simptomai gali būti troškulys ir padidėjęs šlapimo kiekis.
· Sumažėjęs cukraus (gliukozės) kiekis kraujyje. Simptomai gali būti alkis ar silpnumas, prakaitavimas ir dažnas širdies ritmas.
· Koma.
· Kraujagyslių uždegimas.
· Skrandžio ar žarnų perforacija (prakiurimas).
· Sisteminė raudonoji vilkligė (SRV) – liga, kuria sergant imuninė sistema puola organizmą, todėl skauda sąnarius, beria odą, karščiuojama.
· Limfmazgių padidėjimas.
· Šlaunikaulio, riešo ar stuburo lūžiai (Naitovan vartojant didelėmis dozėmis ir ilgai).
· Karščiavimas.
· Alpimas.
· Sausa burna.
· Agresija.
· Klausos pablogėjimas.
· Astmos priepuolis.
· Priepuoliai ar traukuliai. 
· Menstruacijų sutrikimai.
· Svorio pokyčiai.
· Plaukų slinkimas (alopecija).
· Iškilus bėrimas (dilgėlinė).
· Sąnarių skausmas (artralgija).
· Krūtų padidėjimas vyrams.
· Liežuvio skausmas ar patinimas.
· Raumenų trūkčiojimas ar drebėjimas.
· Apetito sutrikimai ar skonio pokyčiai.
· Raumenų silpnumas ar skausmas (mialgija).
· Pailgėjęs kraujo krešėjimo laikas.
· Pasunkėjęs pastojimas.
· Karščiavimas, paraudimas ar kiti infekcijos požymiai.
· Nereguliarus, retas ar labai dažnas širdies ritmas.
· Dilgčiojimas, juntamas kaip badymo adatomis ir smeigtukais pojūtis.
· Pablogėjusi atmintis ar susikaupimas.
· Susijaudinimas, sumišimas, nerimas ar nervingumas.
· Prasta bendra savijauta, silpnumas ir energijos stoka. 
· Kai kurių kūno dalių patinimas ir skausmingumas dėl jose susikaupusio vandens.
· Aukštas ar žemas kraujospūdis (galimas apalpimas ar svaigulys).
· Odos bėrimas ar pūslėtumas arba odos jautrumo saulės šviesai padidėjimas.
· Matymas, jautimas ar girdėjimas to, ko nėra (haliucinacijos).
· Pakitę kraujo tyrimų (pvz., rodančių kepenų funkciją) duomenys. Jūsų gydytojas gali daugiau paaiškinti.
· Infekcija, vadinama pienlige. Ją sukelia grybeliai, kurie gali pažeisti žarnas.
· Kraujas šlapime ir kitokie inkstų sutrikimai. Jums gali skaudėti nugarą.
· Kvėpavimo sutrikimai, kurie gali palaipsniui sunkėti toliau (tai gali būti plaučių uždegimo ar plaučių paburkimo vystymosi požymiai).
· Mažas natrio (druskos) kiekis Jūsų kraujyje. Dėl to gali pasireikšti silpnumas, vėmimas ir mėšlungis.
· Meningito simptomai, pvz., karščiavimas, pykinimas ar vėmimas, kaklo sustingimas, galvos skausmas, jautrumas ryškiai šviesai ir sumišimas.
· Kasos sutrikimai. Požymiai yra į nugarą plintantis skrandžio skausmas.
· Blyškios išmatos, kurios yra sunkaus kepenų sutrikimo (hepatito) požymis. Sunkus kepenų sutrikimas gali sukelti kepenų nepakankamumą ir smegenų sutrikimus.
· Storosios žarnos uždegimas (kolitas) arba uždegiminės žarnų ligos (pvz., Krono (Crohn) ligos ar opinio kolito) pasunkėjimas. Požymiai apima skrandžio skausmą, viduriavimą, vėmimą ir svorio netekimą.
· Kraujo sutrikimai, pvz., raudonųjų kraujo ląstelių (mažakraujystė), baltųjų kraujo ląstelių ar kraujo plokštelių kiekio sumažėjimas, dėl kurio gali pasireikšti silpnumas, atsirasti kraujosruvų (mėlynių), prasidėti karščiavimas, stiprus šaltkrėtis, skaudėti gerklę ar padidėti infekcijų tikimybė.
· Padidėjęs tam tikrų baltųjų kraujo ląstelių kiekis (eozinofilija).
· Visų kraujo ląstelių stygius (pancitopenija).
· Kraują pumpuojančios širdies veiklos sutrikimas ar kraujagyslių pažeidimas. Požymiai gali būti nuovargis, oro stoka, apalpimas, krūtinės skausmas ar bendras skausmas.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)
· Jeigu vartojate Naitovan ilgiau kaip 3 mėnesius, gali sumažėti magnio kiekis Jūsų kraujyje. Dėl to gali pasireikšti nuovargis, nevalingų raumenų susitraukimų, sutrikti orientacija, prasidėti traukuliai, svaigulys ar padažnėti širdies ritmas. Jeigu pasireiškė bet kuris iš šių simptomų, nedelsdami pasakykite savo gydytojui. Sumažėjus magnio kiekiui taip pat gali sumažėti kalio ar kalcio kiekis kraujyje. Gydytojas gali nuspręsti reguliariai tirti magnio kiekį Jūsų kraujyje.
· Bėrimas, galintis pasireikšti kartu su sąnarių skausmu.

Nesijaudinkite dėl šių išvardytų galimų šalutinio poveikio reiškinių. Jums gali nepasireikšti nė vienas iš jų.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Naitovan

Šį vaistą laikykite vaikams nepastebimoje ir nepasiekiamoje vietoje.

Ant dėžutės ar buteliuko po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 °C temperatūroje.
Laikyti gamintojo pakuotėje. Buteliuką laikyti sandarų, kad vaistas būtų apsaugotas nuo drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Naitovan sudėtis
· Kiekvienoje modifikuoto atpalaidavimo tabletėje yra 500 mg naprokseno ir 20 mg ezomeprazolo (magnio druskos trihidrato pavidalu).
· Pagalbinės medžiagos tabletės šerdyje yra bevandenis koloidinis silicio dioksidas, metakrilo rūgšties ir etilakrilato 1:1 kopolimero 30 % dispersija, polisorbatas 80, glicerolio monostearatas 40-55, trietilo citratas, laktozė monohidratas, kroskarmeliozės natrio druska, natrio stearilfumaratas, mikrokristalinė celiuliozė (112 tipo), mikrokristalinė celiuliozė (302 tipo), lengvasis magnio oksidas, povidonas K30, kalcio stearatas.
Tabletės plėvelė: hipromeliozė (E464), makrogolis (E1521), titano dioksidas (E171), geltonasis geležies oksidas (E172).

Naitovan išvaizda ir kiekis pakuotėje
Geltonos, pailgos, abipus išgaubtos, plėvele dengtos ir lygios abiejose pusėse tabletės.

Pakuotės dydžiai: 30 arba 60 modifikuoto atpalaidavimo tablečių. Gali būti tiekiamos ne visų dydžių pakuotės.

Buteliukai su silikagelio sausikliu (kad tabletės išliktų sausos). Nevalgykite talpyklių, kuriose yra silikagelio sausiklio.

Registruotojas ir gamintojas

Registruotojas
Zakłady Farmaceutyczne POLPHARMA S.A.
ul. Pelplińska 19
83-200 Starogard Gdański
Lenkija

Gamintojas
Interpharma Services Ltd.
43A Cherni Vrach Blvd.
Sofia 1407
Bulgarija

Jeigu apie šį vaistą norite sužinoti daugiau, kreipkitės į vietinį registruotojo atstovą:
POLPHARMA S.A. atstovybė Lietuvoje
E. Ožeškienės g. 18A
LT-44254 Kaunas
Tel. +370 37 325131

Šis vaistas Europos ekonominės erdvės valstybėse narėse registruotas tokiais pavadinimais:
Airija		Naproxen/Esomeprazole Polpharma 500/20 mg Modified-release tablet
Lietuva			Naitovan 500 mg/20 mg modifikuoto atpalaidavimo tabletės
Latvija		Naitovan 500 mg/20 mg modificētās darbības tabletes
Lenkija			Naproxen + Esomeprazole Polpharma

Šis pakuotės lapelis paskutinį kartą peržiūrėtas 2026-10-15.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

